Source: https://www.socpoist.sk/2127-menu/55419s?prm2=47594&sword=&insurance_kind=0&target_group=0&life_sit=0&kriterium=all&page=31
Timestamp: 2020-01-26 03:15:08+00:00

Document:
Nárok na dávku v nezamestnanosti pri ukončení pracovného pomeru počas rodičovskej dovolenky
25.10.2011 | Poistenie v nezamestnanosti	| Matka
Momentálne som na rodičovskej dovolenke, ktorá mi skončí 30. júna 2011. Zamestnávateľ ma však informoval, že k 1. aprílu 2011 dôjde ku skončeniu môjho pracovného pomeru. Po skončení rodičovskej dovolenky budem pravdepodobne nezamestnaná. V prípade, ak sa po skončení rodičovskej dovolenky zaevidujem na úrade práce, sociálnych vecí a rodiny, vznikne mi nárok na dávku v nezamestnanosti? Na základe čoho sa určí výška dávky v nezamestnanosti?
V zmysle § 104 ods. 1 zákona o sociálnom poistení, poistenec má nárok na dávku v nezamestnanosti, ak v posledných troch rokoch pred zaradením do evidencie uchádzačov o zamestnanie bol poistený v nezamestnanosti najmenej dva roky, t.j. 730 dní.
V zmysle § 104a zákona o sociálnom poistení v znení účinnom od 1. februára 2010, do obdobia poistenia v nezamestnanosti na nárok na dávku v nezamestnanosti sa započítava obdobie prerušenia povinného poistenia v nezamestnanosti zamestnanca z dôvodu čerpania rodičovskej dovolenky.
V zmysle § 293bm ods. 2 zákona o sociálnom poistení v znení účinnom od 1. februára 2010, do obdobia poistenia v nezamestnanosti na nárok na dávku v nezamestnanosti sa započítava aj obdobie od 1. februára 2006 do 31. januára 2010, počas ktorého bolo prerušené povinné poistenie v nezamestnanosti z dôvodu čerpania rodičovskej dovolenky.
V zmysle § 108 ods. 3 zákona o sociálnom poistení, výška dávky v nezamestnanosti sa určuje z denného vymeriavacieho základu uvedeného v § 138 ods. 5 zákona o sociálnom poistení , ak poistenec nemal v rozhodujúcom období vymeriavací základ na platenie poistného na poistenie v nezamestnanosti. Takto určený denný vymeriavací základ je 44,2 % jednej dvanástiny všeobecného vymeriavacieho základu za kalendárny rok, ktorý dva roky predchádza kalendárnemu roku, v ktorom sa platí poistné a ktorý je platný ku dňu vzniku nároku na dávku v nezamestnanosti s určením pripadajúcim na jeden deň podľa počtu kalendárnych dní v mesiaci, v ktorom vznikol nárok na dávku v nezamestnanosti. Pravdepodobný denný vymeriavací základ sa zaokrúhľuje na štyri desatinné miesta nahor.
Z uvedeného vyplýva, že na účely nároku na dávku v nezamestnanosti je potrebné splniť dve podmienky:
podmienku evidencie na úrade práce, sociálnych vecí a rodiny a
podmienku doby poistenia v nezamestnanosti najmenej 730 dní.
Do doby poistenia v nezamestnanosti sa započíta aj obdobie prerušenia povinného poistenia v nezamestnanosti z dôvodu čerpania rodičovskej dovolenky, a to aj vtedy, ak toto prerušenie vzniklo v období od 1. februára 2006 do 31. januára 2010.
Vo Vašom prípade, ak by ste boli zaradená do evidencie uchádzačov o zamestnanie napr. dňa 1. júla 2011 a uplatnili by ste si nárok na dávku v nezamestnanosti, posudzovaným obdobím na účely nároku na dávku v nezamestnanosti by bolo obdobie od 1. júla 2008 do 30. júna 2011. Ako obdobie poistenia v nezamestnanosti by sa zhodnotila doba poistenia v nezamestnanosti zamestnanca a doba prerušenia povinného poistenia v nezamestnanosti z dôvodu čerpania rodičovskej dovolenky od 1. júla 2008 do 31. marca 2011, čo je 1004 dní poistenia. Podmienky nároku na dávku v nezamestnanosti by v takomto prípade boli splnené.
Keďže v rozhodujúcom období (v posledných dvoch rokoch pred dňom zaradenia do evidencie uchádzačov o zamestnanie) ste pravdepodobne nemali žiaden vymeriavací základ na platenie poistného na poistenie v nezamestnanosti, výška dávky v nezamestnanosti by sa určila z denného vymeriavacieho základu podľa § 138 ods. 5 zákona o sociálnom poistení platného ku dňu vzniku nároku na dávku v nezamestnanosti. Takto určený denný vymeriavací základ v období od 1. januára 2011 do 31. decembra 2011 v mesiaci, ktorý ma 31 dní, je 10,6149 EUR. Dávka v nezamestnanosti je 50% z denného vymeriavacieho základu. Výška dávky v nezamestnanosti v mesiaci, ktorý má 31 dní, by bola 164,60 EUR.

References: § 104
 § 104
 § 293
 § 108
 § 138
 § 138